Itziar Murua Uria

Itziar Murua Uria (Zarautz, Gipuzkoa, 1968ko abenduaren 26a) irakaslea eta politikaria da. EH Bildu alderdiko kidea.

Bizitza 
1968ko abenduaren 26an jaio zen, Zarautzen, eta bertan bizi izan da beti. Bere aita, Imanol Murua Arregi (1935-2008), era berean politikaria izan zen, EAJ eta Eusko Alkartasuna alderdietakoa; Imanol Zarauzko alkate izan zen (1977-1985 eta 1995-1999), eta Gipuzkoako ahaldun nagusi (1985-1991).

Itziar Zarauzko Antoniano ikastetxeko zuzendaria izan zen zortzi urtez (2008-2016), eta hango irakaslea da gaur egun (2019). Euskaraldiaren antolaketa lanetan aritu zen 2017 eta 2018an, Zarauzko batzordeko kide gisa.

Zarauzko ikastolan eta institutuan egin zituen oinarrizko ikasketak, eta Euskal Herriko Unibertsitateko Gasteizko Irakasle Eskolan, Irakasletza ikasketak. Ordizian eta Altsasun ikasturte banatan irakasle aritu ondoren, Zarauzko Antoniano ikastetxean hasi zen lanean; 2018. urtean 25 urte bete zituen bertan lanean. Antoniano eskolan zuzendari izan aurretik, bertako langile batzordeko kide ere izan zen, baita Euskara Normalkuntzako arduraduna ere. Ezkondua dago eta bi seme-alaba ditu.

EH Bilduren Zarauzko alkategaia izan zen 2019ko maiatzaren 26ko udal hauteskundeetan. 2019ko otsailaren 2an egindako batzarrean berretsi zuen bere hautagaitza Zarauzko EH Bilduk, eta batzarraren ostean egindako agerraldian aurkeztu zuen bere hautagaitza jendaurrean. Martxoaren bukaeran bideo baten bidez azaldu zituen hautagaitza aurkeztearen zergatiak. Apirilaren 3an, Urola-Kostako Udal Elkarterako EHBilduren proposamenen berri eman zuen, eskualdeko gainerako alkategaiekin batera.

Erreferentziak

Kanpo estekak 
 Zarauzko herri galdeketaren aldeko bideoa (Zarahitz, Gure Esku Dago) 

Zarauztarrak
Gipuzkoako irakasleak
Euskal Herria Bilduko hautagaiak